SL Uradni list Evropske unije L 201/21

IZVEDBENA UREDBA KOMISIJE (EU) 2017/1409

z dne 1. avgusta 2017

o spremembi Izvedbene uredbe (EU) št. 75/2013 in Uredbe (ES) št. 951/2006 glede dodatnih uvoznih dajatev v sektorju sladkorja in izračuna vsebnosti saharoze v izoglukozi in nekaterih sirupih

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 182(4) Uredbe,

ob upoštevanju naslednjega:

(1) Člen 36 Uredbe Komisije (ES) št. 951/2006 (2) določa dodatne uvozne dajatve za nekatere proizvode v sektorju sladkorja.

(2) Glede na tržne razmere in napovedi, ki so prevladovale takrat, je Izvedbena uredba Komisije (EU) št. 75/2013 (3) določila neuporabo dodatnih uvoznih dajatev za več proizvodov iz sladkorja do konca sistema kvot 30. septembra 2017.

(3) V skladu s členom 182(2) Uredbe (EU) št. 1308/2013 dodatnih uvoznih dajatev ni, kadar ni verjetno, da bi takšen uvoz povzročil motnje na trgu Unije, ali kadar bi bili učinki nesorazmerni glede na zastavljeni cilj. Po ukinitvi sladkornih kvot ni verjetno, da bo uvoz proizvodov iz sladkorja, za katere velja uvozna dajatev, določena s skupno carinsko tarifo, povzročil motnje na trgu Unije. Dodatne dajatve na navedeni uvoz se zato ne bi smele uvesti, razen če se razmere na trgu na tem področju bistveno ne spremenijo.

(4) Neuporabo dodatnih uvoznih dajatev za več proizvodov iz sladkorja, določenih v Izvedbeni uredbi (EU) št. 75/2013, bi bilo zato treba podaljšati.

(5) Metode za izračun vsebnosti saharoze v izoglukozi in nekaterih sirupih iz člena 42(2), (3) in (4) Uredbe (ES) št. 951/2006 bodo v jasnejši in posodobljeni obliki vključene v Prilogo I k Uredbi Sveta (EGS) št. 2658/87 (4) z Izvedbeno uredbo Komisije (EU) 2017/1344 (5) z učinkom od 1. oktobra 2017. Navedene določbe bi bilo zato treba črtati iz Uredbe (ES) št. 951/2006.

(6) Izvedbeno uredbo (EU) št. 75/2013 in Uredbo (ES) št. 951/2006 bi bilo zato treba ustrezno spremeniti.

(7) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

V členu 1 Izvedbene uredbe (EU) št. 75/2013 se datum „30. septembra 2017“ nadomesti s „30. septembra 2022“.

Člen 2

V členu 42 Uredbe (ES) št. 951/2006 se odstavki 2, 3 in 4 črtajo.

Člen 3

Ta uredba začne veljati tretji dan po objavi v Uradnem listu Evropske unije.

Uporablja se od 1. oktobra 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 1. avgusta 2017 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Uredba Komisije (ES) št. 951/2006 z dne 30. junija 2006 o določitvi podrobnih pravil za izvajanje Uredbe Sveta (ES) št. 318/2006 glede trgovine s tretjimi državami v sektorju sladkorja (UL L 178, 1.7.2006, str. 24).

(3) Izvedbena uredba Komisije (EU) št. 75/2013 z dne 25. januarja 2013 o odstopanju od Uredbe (ES) št. 951/2006 v zvezi z uporabo reprezentativnih cen in dodatnih uvoznih dajatev za nekatere proizvode v sektorju sladkorja in o razveljavitvi Izvedbene uredbe (EU) št. 892/2012 o določitvi reprezentativnih cen in dodatnih uvoznih dajatev za nekatere proizvode v sektorju sladkorja za tržno leto 2012/2013 (UL L 26, 26.1.2013, str. 19).

(4) Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).

(5) Izvedbena uredba Komisije (EU) 2017/1344 z dne 18. julija 2017 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (UL L 186, 19.7.2017, str. 3).